钦定古今图书集成/明伦汇编/家范典/第063卷 > 《赐燕王旦玺书》汉·昭帝
## 钦定古今图书集成/明伦汇编/家范典/第063卷 > 《赐燕王旦玺书》汉·昭帝

昔高皇帝王天下，建立子弟，以藩屏社稷。先日诸吕
阴谋大逆，刘氏不绝若发，赖绛侯等诛讨贼乱，尊立孝文，以安宗庙，非以中外有人，表里相应故耶？樊、郦、
曹、灌，携剑推锋，从高皇帝垦菑除害，耘刞海内。当此
之时，头如蓬葆，勤苦至矣，然其赏不过封侯。今宗室
子孙曾无暴衣露冠之劳，裂地而王之，分财而赐之，
父死子继，兄终弟及。今王骨肉至亲，敌吾一体，乃与
他姓异族谋害社稷，亲其所疏，疏其所亲，有逆悖之
心，无忠爱之义。如使古人有知，当何面目复奉齐酎，
见高祖之庙乎？